**MEDICINSKI EKSPERIMENTALNI CENTER (MEF UL)**

Vodja: znanstv. dod. dr. Martina Perše

Čeprav smo priča velikemu napredku v medicini, imamo v današnji družbi še vedno veliko bolezni in bolezenskih stanj, za katere so mehanizmi nastanka še vedno nepoznani ali nezadovoljivo pojasnjeni. Kljub številnim spodbudam in prizadevanju, danes še vedno ni metod, ki bi nadomestile uporabo živali pri raziskavah bolezni človeka. Zato so zahteve, da so raziskave na živalih izvedene v skladu z vsemi zakonskimi in strokovnimi normativi ter dobro laboratorijsko prakso povsem upravičene, saj je le na tak način zagotovljeno, da je izvajanje raziskav na živalih opravljeno v skladu s strokovnimi in etičnimi merili ter da so dobljeni rezultati verodostojni. To pa sočasno pomeni, da je izvajanje raziskav na živalih mogoče le v ustrezno urejenem centru, kjer je celoten proces dela zasnovan tako, da si prvo mesto enakovredno delita skrb za počutje živali in skrb za kvalitetne raziskave, kjer se prepletajo in dopolnjujejo znanja z različnih znanstvenih področij. Zato je bilo v zadnjih letih vloženega veliko truda in znanja v vzpostavitev centra na Medicinski fakulteti v Ljubljani, ki omogoča izvajanje znanstvenih raziskav na živalih ob sočasnem upoštevanju vseh zakonskih, strokovnih in etičnih meril.

Medicinski eksperimentalni center (MEC) je skupni znanstveno raziskovalni laboratorij Medicinske fakultete v Ljubljani, ki omogoča izvajanje znanstveno raziskovalnega dela na laboratorijskih glodavcih po sodobnih standardih. Je prva in trenutno edina vzrejna in uporabniška organizacija v Sloveniji, ki je prostorsko in organizacijsko zasnovana tako, da omogoča neodvisno in samostojno izvajanje raziskav na laboratorijskih glodavcih vsem raziskovalcem MF ter sočasno zagotavlja ločeno vzrejo različnih standardnih in transgenskih glodavcev. MEC raziskovalcem zagotavlja ne le nemoteno infrastrukturo in oskrbo živali v skladu s predpisi in strokovnimi smernicami pač pa tudi strokovno in znanstveno pomoč. Deluje v skladu s Pravilnikom o organiziranosti in delovanju MEC ter Navodili za uporabnike MEC, kar pomeni, da lahko v MEC samostojno izvajajo poskuse tudi raziskovalci drugih inštitucij. MEC je zaprti sistem z omejenim in nadzorovanim vstopom in obsega številne prostore in opremo za nastanitev in oskrbo laboratorijskih glodavcev ter laboratorije in opremo za izvajanje posegov. Celoten zaprti sistem je vseskozi pod nadzorovanimi pogoji.

Trenutno v MEC izvajajo raziskave različne raziskovalne skupine Medicinske fakultete ter kliničnega centra. Raziskave potekajo na živalskih modelih, standardnih linijah ter transgenskih miših. Raziskovalno delo je večinoma usmerjeno v preučevanje mehanizmov nastanka oziroma razvoja različnih bolezni ali bolezenskih stanj pri ljudeh kot npr. kronična vnetna črevesna bolezen, rak dojke, želodca in debelega črevesa, akutna ledvična odpoved, cistitis, tumorji mehurja, nevrodegenerativne bolezni, proučevanje vloge holesterola v organizmu in pri razvoju bolezni, študije celjenja kostnih defektov in drugo.